b"\n_START_ARTICLE_\nTitular d'Universitat\n_START_PARAGRAPH_\nUn Titular d'Universitat (TU), dins el sistema universitari espanyol, \xc3\xa9s un professor que pertany al cos de funcionaris de l'estat que t\xc3\xa9 plena autonomia docent i investigadora. A la pr\xc3\xa0ctica, \xc3\xa9s un requisit per sol\xc2\xb7licitar a l'administraci\xc3\xb3 el finan\xc3\xa7ament de projectes d'investigaci\xc3\xb3, i certa llibertat a l'establiment de les mat\xc3\xa8ries que imparteix._NEWLINE_Segons la LOU, per accedir a la pla\xc3\xa7a de Titular d'Universitat cal passar pr\xc3\xa8viament per un proc\xc3\xa9s d'habilitaci\xc3\xb3, un examen a nivell estatal que habilita el candidat a presentar-se a places de titular a qualsevol universitat espanyola. Un requisit imprescindible per accedir al proc\xc3\xa9s d'habilitaci\xc3\xb3 \xc3\xa9s ser doctor, \xc3\xa9s a dir, haver realitzat la tesi doctoral en la disciplina corresponent._NEWLINE_Ser Titular d'Universitat \xc3\xa9s tamb\xc3\xa9 un requisit previ per accedir al proc\xc3\xa9s d'habilitaci\xc3\xb3 per a Catedr\xc3\xa0tic d'Universitat. En algunes universitats, a m\xc3\xa9s, s'estableixen proporcions obligat\xc3\xb2ries entre un i un altre en la plantilla del professorat; per exemple, no hi pot haver menys de 4 titulars d'universitat per cada catedr\xc3\xa0tic._NEWLINE_La difer\xc3\xa8ncia entre un Titular d'Universitat i un Catedr\xc3\xa0tic d'Escola Universit\xc3\xa0ria \xc3\xa9s pr\xc3\xa0cticament onom\xc3\xa0stica, ja que tenen la mateixa capacitat investigadora, similar capacitat docent i un sou equivalent."